Wysiging van Grondwet: Sperdatum verleng | Netwerk24
Wysiging van Grondwet: Sperdatum verleng
Deur Philda Essop 30 Januarie 2020 11:32
Die parlementêre ad hoc-komitee oor die wysiging van die Grondwet om voorsiening te maak vir grondonteiening sonder vergoeding het besluit om die sperdatum vir skriftelike voorleggings te verleng.
Die besluit is Donderdag in die sitting van die komitee geneem.
Die sluitingsdatum vir voorleggings was aanvanklik Vrydag 31 Januarie.
Die komitee het egter eenparig besluit dat die sperdatum tot 29 Februarie verleng word. Verskeie politieke partye en burgerlike organisasies het vroeër versoek dat die tydperk om kommentaar te lewer op die voorgestelde wysigings verleng moet word.
Ingevolge die voorgestelde wysigings soos vervat in die Agtiende Konsepwysigingswetsontwerp op die Grondwet wat op 3 Desember 2019 gepubliseer is, moet sekere bepalings van art. 25 gewysig word om onder meer te lui dat 'n hof, waar grond of enige verbeteringe daarop onteien word vir die doelwitte van grondhervorming, mag bepaal dat die vergoedingsbedrag nul is.
Nóg 'n voorgestelde wysiging is dat nasionale wetgewing onder meer die spesifieke omstandighede uiteensit waarin 'n hof mag bepaal dat die vergoedingsbedrag nul is.